钦定古今图书集成/明伦汇编/官常典/第056卷 > 刘
## 钦定古今图书集成/明伦汇编/官常典/第056卷 > 刘

《周》同姓有刘国。

按《路史》：“镏，姬国也。”〈按镏即古刘字〉

〈注〉“召祭阎原毕刘”，犹是商世所封。

定王八年“秋，王使王季子聘于鲁。”

按《春秋》宣公十年。　按《左传》：九年“春，王使来征聘。夏，
孟献子聘于周，王以为有礼，厚贿之。十年秋，刘康公
来报聘。”

〈注〉《报孟献子之聘》。即王季子也。其后食采于刘。〈按路史以刘为姬国注言商世所封而春秋载定王母弟王季子受封于周畿内为刘子故并载于刘国汇考〉

定王十六年春三月癸巳，刘子伐戎，败绩于徐吾氏。
按《春秋》不书。　按《左传》，成公元年春，晋侯使瑕嘉平
戎于王。单襄公如晋拜成。刘康公徼戎，将遂伐之。叔
服曰：“背盟而欺大国，此必败。背盟不祥。欺大国不义，
神人弗助，将何以胜？”不听，遂伐茅戎。三月癸未，败绩
于徐吾氏。

简王八年“春三月，刘子、单子会晋侯伐秦。”

按《春秋》成公十三年，刘单不书。　按《左传》，十三年“春
三月，公及诸侯朝王，遂从刘康公、成肃公会晋侯伐
秦。成子受脤于社，不敬。刘子曰：‘吾闻之，民受天地之
中以生，所谓命也。是以有动作礼义威仪之则，以定
命也。能者养之以福，不能者败以取祸。是故君子勤
礼，小人尽力。勤礼莫如致敬，尽力莫如敦笃。敬在养
神，笃在守业。国之大事，在祀与戎。祀有执膰，戎有受
脤，神之大节也。今成子惰，弃其命矣，其不反乎’！”夏五
月丁亥，晋师以诸侯之师及秦师战于麻隧，秦师败
绩。师还，成肃公卒于瑕。

灵王十四年春，刘夏逆王后于齐。

按《春秋》襄公十五年。　按《左传》十五年春，“官师从单
靖公逆王后于齐。”卿不行，非礼也。

〈注〉官师，刘夏也。天子官师，非卿也。刘夏独过鲁告昏，故不书单靖公。天子不亲昏，使上卿逆而公监之，故曰：“卿不行，非礼。”

景王二年“夏五月癸巳，尹言多、刘毅、单蔑、甘过、巩成
杀王弟佞夫。”

按《春秋》襄公三十年，“尹、刘、单、甘、巩”不书。　按《左传》：“初，
王儋季卒，其子括将见王而叹。单公子愆期为灵王
御士，过诸廷，闻其叹而言曰：‘乌乎，必有此夫’！入以告
王，且曰：‘必杀之。不戚而愿大，视躁而足高，心在他矣。
不杀必害’。王曰：‘童子何知’？及灵王崩，儋括欲立王子
佞夫，佞夫弗知。戊子，儋括围𫇭，逐成愆，成愆奔平畤。
五”月癸巳，“尹言多。刘毅、单蔑、甘过、巩成杀佞夫。括。瑕
廖奔晋。”

景王四年夏四月，王使刘子劳晋赵武于颍馆。
按《春秋》不书。　按《左传》昭公元年春，会于虢。夏四月，
天王使刘定公劳赵孟于颍，馆于雒汭。刘子曰：“美哉
禹功！明德远矣。微禹，吾其鱼乎！吾与子弁冕端委，以
治民临诸侯，禹之力也。子盍亦远绩禹功而大庇民
乎？”对曰：“老夫罪戾是惧，焉能恤远？吾侪偷食，朝不谋
夕，何其长也！”刘子归以语王曰：“谚所谓‘老将知而耄及之’者，其赵孟之谓乎！为晋正卿，以主诸侯，而侪于
隶人。朝不谋夕，弃神人矣。神怒民叛，何以能久？赵孟
不复年矣。神怒不歆其祀，民叛不即其事。祀事不从，
又何以年？”冬十二月庚戌，赵孟卒。

景王十五年冬十月，刘子杀甘悼公而立甘成公之
孙䲡。
按《春秋》不书。　按《左传》昭公十二年：“冬十月，甘简公
无子，立其弟过。过将去成、景之族，成、景之族赂刘献
公，丙申杀甘悼公而立成公之孙䲡。丁酉杀献太子
之傅庾皮之子过。杀辛瑕于市及宫”嬖绰、王孙没、刘
州鸠、阴忌、老阳子。

景王十六年“秋，刘子、晋侯、齐侯、宋公、鲁侯、卫侯、郑伯、
曹伯、莒子、邾子、滕子、薛伯、杞伯、小邾子会于平丘。秋
八月甲戌，同盟于平丘。”

按《春秋》昭公十三年。　按《左传》十三年：秋七月，晋侯
合诸侯于平丘，将寻盟，齐人不可，晋侯使叔向告刘
献公曰：“‘抑齐人不盟，若之何’？对曰：‘盟以底信，君苟有
信，诸侯不贰，何患焉？告之以文辞，董之以武师，虽齐
不许，君庸多矣。天子之老，请帅，王赋元戎十乘，以先
启行，迟速唯君’。”叔向告于齐曰：“诸侯求盟，已在此矣。
今君弗利，寡君以为请。”对曰：“诸侯讨贰，则有寻、盟。若
皆用命，何盟之寻？”叔向曰：“国家之败，有事而无业，事
则不经，有业而无礼，经则不序；有礼而无威，序则不
共；有威而不昭，共则不明，不明弃共，百事不终，所由
倾覆也。是故明王之制，使诸侯岁聘以志业，间朝以
讲礼，再朝而会以示威，再会而盟以显昭明志业于
好，讲礼于等，示威于众，昭明于神，自古以来，未之或
失也。存亡之道，恒由是兴。晋礼主盟，惧有不治，奉承
齐牺而布诸君，求终事也。君曰：‘余必废之，何齐之有？
唯君图之，寡君闻命矣’。”齐人惧，对曰：“小国言之，大国
制之，敢不听从。既闻命矣，敬共以往，迟速唯君。”八月
甲戌，同盟于平丘，齐服也。

景王二十五年“夏四月，刘子挚卒，单子立刘蚠。六月，
王室乱，刘子、单子以王猛居于皇。秋，刘子、单子以王
猛入于王城。”

按《春秋昭公二十二年》：“刘子卒，立不书。”　按《左传》二
十二年：王子朝、宾起有宠于景王，王与宾孟说之，欲
立之。刘献公之庶子伯蚠事单穆公，恶宾孟之为人
也，愿杀之。又恶王子朝之言以为乱，愿去之。宾孟适
郊，见雄鸡自断其尾，问之侍者，曰：“‘自惮其牺也’。遽归
告王，且曰：‘鸡其惮为人用乎？人异于是，牺者实用人，
人牺实难，己牺何害’？”王弗应。夏四月，王田北山，使公
卿皆从，将杀单子、刘子。王有心疾，乙丑，崩于荣锜氏。
戊辰，刘子挚卒，无子，单子立刘蚠。五月庚辰，见王，遂
攻宾起，杀之。盟群王子于单氏。六月丁巳，葬景王。王
子朝因旧官百工之丧职秩者与灵、景之族以作乱，
帅郊要饯之。甲以逐刘子。壬戌，刘子奔扬。单子逆悼
王于庄宫以归。王子还，夜取王以如庄宫。癸亥，单子
出。王子还，与召庄公谋曰：“不杀单旗，不捷。与之重盟，
必来。背盟而克者多矣。”从之。樊顷子曰：“非言也，必不
克。”遂奉王以追单子，及领大盟，而复杀挚荒以说刘
子如刘。单子亡。乙丑，奔于平畤。群王子追之，单子杀
还姑发弱、鬷延、定稠、子朝奔京。丙寅，伐之。京人奔山。
刘子入于王城。辛未，巩简公败绩于京。乙亥，甘平公
亦败焉。叔鞅至自京师，言王室之乱也。闵马父曰：“子
朝必不克。其所与者，天所废也。”单子欲告急于晋。秋
七月戊寅，以王如平畤，遂如圃车，次于皇刘子如刘。
单子使王子处守于王城，盟百工于平宫。辛卯，𬩽肸
伐皇，大败，获𬩽肸。壬辰，焚诸王城之市。八月辛酉，司
徒丑以王师败绩于前城，百工叛。己巳，伐单氏之宫，
败焉。庚午，反伐之。辛未，伐东圉。冬十月丁巳，晋籍谈、
荀跞帅九州之戎及焦、瑕、温、原之师，以纳王于王城。
庚申，单子、刘蚠以王师败绩于郊。前城人败陆浑于
社。十一月乙酉，王子猛卒。己丑，敬王即位，馆于子旅
氏。

敬王元年“夏四月，刘子取墙人、直人。”“六月，单子、刘子
伐尹，以王如刘。”

按《春秋》不书。　按《左传昭公二十二年》：“冬十二月庚
戌，晋籍谈、荀跞、贾辛、司马督帅师军于阴，于侯氏，于
谿泉，次于社。王师军于氾，于解，次于任人。闰月，晋箕
遗、乐征、右行诡济师，取前城，军其东南。王师军于京
楚。辛丑伐京，毁其西南。”二十三年“春王正月壬寅朔，
二师围郊。癸卯，郊𬩽溃。丁未，晋师在平阴，王师在泽
邑，王使告间。”庚戌，还。夏四月乙酉，单子取訾，刘子取
墙人、直人。六月壬午，王子朝入于尹。癸未，尹圉诱刘
佗杀之。丙戌，单子从阪道，刘子从尹道伐尹。单子先
至而败，刘子还。己丑，召伯奂、南宫极以成周人戍尹。
庚寅，单子、刘子、樊齐以王如刘。甲午，王子朝入于王
城，次于左巷。秋七月戊申，𬩽罗纳诸庄宫，尹辛败刘
师于唐。丙辰，又败诸𬩽。甲子，尹辛取西闱。丙寅，攻蒯，
蒯溃。八月丁酉，南宫极震。苌弘谓刘文公曰：“君其勉之！先君之力可济也。周之亡也，其三川震。今西王之
大臣亦震，天弃之矣，东王必大克。”

敬王四年夏五月戊午，刘人败王城之师于尸氏。“戊
辰，王城人、刘人战于施谷”，刘师败绩。秋七月己巳，刘
子以王出。庚午，王城人焚刘。冬十一月，召伯逆王于
尸，及刘子、单子盟。

按《春秋》不书。　按《左传》，昭公二十四年：“春王正月辛
丑，召简公、南宫嚚以甘桓公见王子朝。刘子谓苌弘
曰：‘甘氏又往矣’。对曰：‘何害同德度义？《太誓》曰：‘纣有亿
兆夷人，亦有离德。余有乱臣十人，同心同德。此周所
以兴也。君其务德，无患无人’。戊午，王子朝入于邬。三
月庚戌，晋侯使士景伯莅问周故，士伯立于干祭而
问’”于介众。晋人乃辞王子朝，不纳其使。夏六月壬申，
王子朝之师攻瑕及杏，皆溃。郑伯如晋，子太叔相见
范献子。献子曰：“若王室何？”对曰：“老夫其国家不能恤，
敢及王室。抑人亦有言曰：‘嫠不恤其纬，而忧宗周之
陨，为将及焉’。今王室实蠢蠢焉，吾小国惧矣，然大国
之忧也，吾侪何知焉？吾子其早图之。《诗》”曰：“缾之罄矣，
惟罍之耻。王室之不宁，晋之耻也。”献子惧而与宣子
图之。乃征会于诸侯，期以明年冬十月癸酉，王子朝
用成周之宝珪于河。甲戌，津人得诸河上。阴不佞以
温人南侵，拘得玉者，取其玉，将卖之，则为石。王定而
献之，与之东訾。二十五年夏，会于黄父，谋王室也。赵
简子令诸侯之大夫输王粟具。戍人曰：“明年将纳王。”
冬十月壬申，尹文公涉于巩，焚东訾，弗克。二十六年
夏四月，单子如晋告急。五月戊午，刘人败王城之师
于尸氏。戊辰，王城人、刘人战于施谷，刘师败绩。秋七
月己巳，刘子以王出，庚午，次于渠。王城人焚刘。丙子，
王宿于褚氏。丁丑，王次于萑谷。庚辰，王入于胥靡。辛
巳，王次于滑。晋知跞、赵鞅帅师纳王，使女宽守关塞。
冬十月丙申，王起师于滑。辛丑，在郊，遂次于尸。十一
月辛酉，晋师克巩。召伯盈逐王子朝。王子朝及召氏
之族，毛伯得、尹氏固、南宫嚚奉周之典籍以奔楚，阴
忌奔莒以叛。召伯逆王于尸，及刘子、单子盟，遂军圉
泽，次于堤上。癸酉，王入于成周。甲戌，盟于襄宫。晋师
成公般戍周而还。“十二月癸未，王入于庄宫。”《定公五
年》“春，王人杀子朝于楚。”

敬王十年冬，“晋韩不信、齐高张、宋仲几、鲁仲孙何忌、
卫世叔申、郑国参、曹人、莒人、薛人、杞人、小邾人城成
周以致之《刘子》。”

按《春秋昭公三十二年》，“刘子不书。”　按《左传》三十二
年：“秋八月，王使富辛与石张如晋，请城成周。冬十一
月，晋魏舒、韩不信如京师，合诸侯之大夫于狄泉寻
盟，且令城成周。己丑，士弥牟营成周。计丈数，揣高卑，
度厚薄，仞沟洫，物土方，议远迩，量事期，计徒庸，虑财
用，书糇粮，以令役于诸侯。属役赋丈书，以授帅而效
诸”刘子。韩简子，临之以为成命。

敬王十四年春三月，刘“子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。”夏五月，诸侯盟
于皋鼬。秋七月，刘卷卒。鲁会葬刘文公。

按《春秋》定公四年。　按《左传》，四年，春三月，刘文公合
诸侯于召陵，谋伐楚也。将会，卫灵公使祝佗从，及皋
鼬，将长蔡于卫。卫侯使祝佗私于苌弘曰：“闻诸道路，
不知信否。若闻蔡将先卫，信乎？”苌弘曰：“信。蔡叔，康叔
之兄也。先卫不亦可乎？”子鱼曰：“以先王观之，则尚德
也。昔武王克商，成王定之，选建明德以藩屏周，故周
公相王室以尹天下，于周为睦。分鲁公以大路、大旗，
夏后氏之璜，封父之繁弱殷民六族，条氏、徐氏、萧氏、
索氏、长勺氏、尾勺氏，使帅其宗氏，辑其分族，将其类
丑，以法则。”周公用即命于周，是使之职事于鲁，以昭
周公之明德。分之土田，陪敦、祝、宗、卜史，备物典策，官
司彝器。因商奄之民，命以伯禽，而封于少皞之虚。分
康叔以“大路、少帛、𬘬茷、旃旌、大吕。殷民七族，陶氏、施
氏、繁氏、锜氏、樊氏、饥氏、终葵氏。”封畛土略自武父以
南，及圃田之北竟取于有阎之土，以共王职。取于相
土之东都，以会王之东蒐。聃季授土，陶叔授民，命以
《康诰》，而封于殷虚。皆启以商政，疆以周索。分唐叔以
大路、密须之鼓，阙、巩、沽、“洗，怀姓九宗，职官五正，命以
《唐诰》，而封于夏虚；启以夏政，疆以戎索。”三者皆叔也，
而有令德，故昭之以分物。不然，文、武、成、康之伯，犹多
而不获，是分也，唯不尚年也。管、蔡启商惎，间王室，王
于是乎杀管叔，而蔡蔡叔以车七乘，徒七十人。其子
蔡仲改行帅德，周公举之以为己卿士，见诸王而命
之以蔡。其命《书》云：“王曰：胡无若尔考”之违王命也。若
之何其使蔡先卫也。武王之母弟八人，周公为太宰，
康叔为司寇，聃季为司空。五叔无官，岂尚年哉？曹文
之昭也，晋武之穆也。曹为伯甸，非尚年也。今将尚之，
是反先王也。晋文公为践土之盟，卫成公不在，夷叔，
其母弟也，犹先蔡。其载《书》云：“王若曰：‘晋重鲁、申、卫武、
蔡，甲午，郑捷，齐潘，宋，王臣，莒，期藏在周府，可覆视也吾子欲复文武之略，而不正其德，将如之何’？”苌弘说，
告刘子，与范献子谋之，乃长卫侯于盟。

敬王十七年，“夏四月，单子、刘子败尹氏于穷谷。冬十
一月戊午，单子、刘子逆王于庆氏。”

按《春秋》不书。　按《左传》定公六年：“夏四月，周儋翩率
王子朝之徒，因郑人将以作乱于周。郑于是乎伐冯
滑、胥靡、负黍、狐人阙外。六月，郑阎没戍周，且城胥靡。
冬十二月，天王处于姑莸。”辟儋翩之乱也。七年“春二
月，周儋翩入于仪栗以叛。夏四月，单武公、刘桓公败
尹氏于穷谷。冬十一月戊午，单子、刘子逆王于庆氏，
晋”《籍秦》送王。己巳，王入于王城，馆于公族党氏，而后
朝于庄宫。

敬王十八年春二月己丑，“刘子伐仪栗。辛卯，刘子伐
盂。”

按《春秋》不书。　按《左传》，定公八年：“春二月己丑，单子
伐榖城，刘子伐仪栗。辛卯，单子伐简城，刘子伐盂，以
定王室。”